Raivo Raigna

Raivo Raigna (sündinud 3. oktoobril 1955 Tamsalus) on eesti epigrammatik, kirjastaja ja ajakirjanik. Aastatel 1963–1972 õppis ta Tamsalu Keskkoolis ning 1972–1975 Viljandi Kultuurharidustöö Koolis, mille lõpetas klubitöötaja, isetegevusliku näiteringi juhi diplomiga. Raivo Raigna on töötanud Laekvere Kultuurimaja kunstilise juhina, Laekvere 8-klassilise Kooli õpetajana, Järva-Jaani Kultuurimaja kunstilise juhina, Tamsalu TERKO AS tuletõrjeinspektorina, Tamsalu TERKO AS päästeteenistuse ülemana. Aastatel 2005–2012 töötas ta Virumaa Teataja reporterina, kirjutades põhiliselt majandusteemadel. Ajakirjanduslikke katsetusi alustas Raivo Raigna 1968. aastal ajalehes Säde, kus ilmus tema sõnumeid, följetone ja luuletusi. 1971. aastal tunnustas ajaleht Raivo Raignat kui viljakat kaasautorit Sädeme korrespondendi tunnistuse ja rinnamärgiga. 1970. aastate keskpaiku hakkas Raivo Raigna oma epigramme, aforisme ja humoreske saatma ajalehele Noorte Hääl ja ajakirjadele Pikker ja Noorus, samuti tolleaegsetele rajooniajalehtedele. Hulgaliselt avaldati tema epigramme häälekandjates Tee Kommunismile, Võitlev Sõna, Punane Täht, Nõukogude Hiiumaa, Leninlik Lipp, Ühistöö ja Koit. Kokku avaldati Eesti perioodikas nelja aastakümne jooksul üle tuhande Raivo Raigna epigrammi. Üksnes Virumaa Teatajas ilmus aastatel 2001–2012 ligi 500 tema epigrammi. 1986. aastal hakkas ilmuma Tamsalu EPT infoleht, mille asutaja ja toimetaja oli Raivo Raigna. 1988. aastal tegi Tamsalu väikeettevõte Hermes omanimelise neljavärvitrükis uudiste- ja ristsõnalehe, mida samuti asus ta toimetama. Samal aastal asutasid Raivo Raigna, Ain Alre ja Tarmo Pikk kirjastuskooperatiivi Huvi (hilisem AS HUVI), mis tegutses 1996. aastani. Selle aja jooksul kirjastati kümmekond perioodilist trükist, põhiliselt ristsõnaajalehti ja -ajakirju, mida levitati üle Eesti ja mille tiraažid olid kuni 30 000 eksemplari. Perioodilisteks väljaanneteks olid Huvileht, Seksi ja Nalja, Ristsõnaleht, 1001 Anekdooti, Rannaristsõnad, Slängiristõnad ja Moeleht. Koloriitsem nendest oli Moeleht, millele tegi kirjutiste ja fotomaterjalidega kaastööd ka tuntud rõivakunstnik Kai Saar. Lisaks ajalehtedele kirjastati ristsõnaajakirju Ristsõnad Staaridest, Ristsõnad Prominentidest ja Jõuluvana Ristsõnad. 2001. aastal ilmus epigrammikogumik “Võib elu palju pakkuda“ (Südava, 72 lk). Eesti artiklite andmebaasis ISE on 343 nimetust Raivo Raigna ajakirjanduslikku loomingut. Raivo Raigna hobideks on reisimine ja mälumäng. Rännanud on ta Euroopa, Aasia, Aafrika ja Lähis-Ida riikides. Kokku on külastanud 47 maad. 1985. aastal asutas Raivo Raigna Tamsalu Kultuurimajas mälumänguklubi Koaala. Klubi korraldas mitme hooaja vältel üle-eestilisi viktoriine, sealhulgas sporditeemalisi mälumänge. Mõttesportlasena on ta võistelnud Eesti, Euroopa ja maailmameistrivõistlustel. Meeskonna Projekt koosseisus on ta tulnud neli korda Lääne-Virumaa kilvasarja võistkondlikuks võitjaks. 2004. aastal võitis Raivo Raigna TV3 televiktoriinis ”Kes tahab saada miljonäriks?“ 64 000 krooni. Ülo Võsar “Raivo Raigna riimib oma luuletustes virkust ja tsirkust“, Sakala 2. veebruar 2002. Almanahh "Tamsalu Kool", 2007. “Endise õpilase Raivo Raigna aforismid“, lk 160-161. Raivo Raigna Viljandi Kultuurharidustöö Kooli lõpudiplom 1975. aastast. Raivo Raigna Eesti artiklite andmebaasis ISE. Juta Renzer “Sädeme sädemed“, Eesti Raamat, 1976. Raivo Raigna "Kõik sai alguse Sädemest". Rahvusraamatukogu, Virumaa Teataja aastakäigud. Raivo Raigna "Tamsalu jättis jälje Eesti ajakirjandusse“, Virumaa Teataja, 10. mai 2009. “Tsensor pidas bikiine sekspesuks“ Raivo Raigna. “Punatsensuur: mälestustes, tegelikkuses, reeglites.“ Tallinn, Tammerraamat, 2014, lk 78-80, ill. Aarne Mäe. “Satiirik, kes üllitas esimesed pornolehed“ Virumaa Teataja, 19. jaanuar 2002. Anna-Maria Makko "Kui stiilseks hindab moekunstnik Kai Saar president Kaljulaidi?“ E-kataloog ESTER andmebaas Raivo Raigna.“Matrjoškade pealinn elab ja särab“ Virumaa Teataja, 10. märts 2007. “Mälumängusari sai joone alla“ Virumaa Teataja 8. mai 2018. “Tamsalu kilbar võitis raha“, Virumaa Teataja, 4. mai 2004.